
GWEITHDREFN APELIO

Mae'r weithdrefn apelio hon yn berthnasol i:

· ymgeiswyr ar raglenni amrywiol ym Mhrifysgol Metropolitan Caerdydd gan gynnwys graddau Baglor, graddau sylfaen, diplomâu a thystysgrifau, Diplomâu Cenedlaethol Uwch a Thystysgrifau Cenedlaethol Uwch sydd o fewn Trwydded Prifysgol Pearson y Brifysgol;

· ôl-raddedigion sy’n dilyn un o gamau (arholiad a thraethawd hir) gradd Meistr a addysgir (gan gynnwys MBA), Diploma Ôl-raddedig neu gynllun astudio Tystysgrif Ôl-raddedig, neu TAR;

· ymgeiswyr sydd wedi cwblhau elfen arholiad gradd Doethuriaeth Broffesiynol.

Dylai ymgeiswyr ar gyfer graddau ymchwil ôl-raddedig, gan gynnwys gradd MPhil, PhD a PhD (drwy Weithiau Cyhoeddedig) gyfeirio at y Rheoliadau Gradd Ymchwil perthnasol.

Mae rhaglenni eraill sydd wedi'u heithrio o'r weithdrefn apelio hon, ac y mae'n rhaid cyfeirio apeliadau at y corff dyfarnu penodol ar eu cyfer, yn cynnwys y rhai sy'n gysylltiedig â CBAC, ACC, CIB, CIM, C&G, a NEBSM. I gael cyngor ar sut i wneud apêl o'r fath i'r cyrff hyn, dylid cyfeirio yn y lle cyntaf at Wasanaethau Cofrestrfa'r Brifysgol.

Mae'r Weithdrefn Apelio yn darparu ar gyfer sylwadau yn erbyn penderfyniadau academaidd ac mae'n ategu'r Weithdrefn Cwynion Myfyrwyr, sy'n ymdrin â chwynion yn erbyn Prifysgol Metropolitan Caerdydd a/neu ei staff, nad ydynt yn seiliedig ar benderfyniadau academaidd.

Datrys yn Gynnar

Yn dilyn hysbysiad o ganlyniadau a chyn dilyn apêl ffurfiol, dylai myfyrwyr ag ymholiadau syml fel deall marc drafod eu pryderon gyda'u tîm Rhaglen neu yn y 'gymhorthfa ganlyniadau' briodol. Cynghorir myfyrwyr sy'n dymuno apelio ar sail amgylchiadau eithriadol neu ddiffygion neu afreoleidd-dra i ofyn am gymorth, cyngor, arweiniad a chefnogaeth diduedd gan Undeb y Myfyrwyr.

Apêl – Cam Ffurfiol

Mae gan fyfyrwyr hawl i apelio yn erbyn penderfyniad Bwrdd Arholi. Rhaid cyflwyno unrhyw apêl gan ddefnyddio'r ffurflen gais am apêl ar-lein heb fod yn hwyrach na 14 diwrnod o ddyddiad yr hysbysiad o ganlyniadau a anfonir gan yr Ysgol. Gellir derbyn ceisiadau am apêl a gyflwynir y tu allan i'r amserlen hon, gyda rheswm da, yn ôl disgresiwn Gwasanaethau'r Gofrestrfa. Ni fydd e-byst sy'n rhoi hysbysiad o fwriad i apelio gan fyfyriwr o fewn y dyddiad cau uchod yn cael eu hystyried yn apêl ac ni chânt eu derbyn.
Rhaid cefnogi pob cais am apêl gyda thystiolaeth gadarnhau. Ni fydd unrhyw gais a dderbynnir heb y dystiolaeth angenrheidiol yn cael ei dderbyn. Rhaid i'r holl dystiolaeth a gyflwynir fod yn Saesneg neu'n gyfieithiad ardystiedig. Ni dderbynnir tystiolaeth nad yw'n cael ei chyflwyno yn Saesneg neu gyfieithiad ardystiedig. Rhaid i gyfieithiadau ardystiedig gadarnhau ei fod yn 'gyfieithiad cywir a gwir o'r ddogfen wreiddiol'. Rhaid iddynt gynnwys dyddiad y cyfieithiad a rhaid iddynt nodi enw llawn a manylion cyswllt y cyfieithydd neu gynrychiolydd y cwmni cyfieithu.
Dim ond apeliadau sy'n seiliedig ar un neu'r ddau o'r rhesymau canlynol y mae Prifysgol Metropolitan Caerdydd yn barod i’w hystyried:
i. amgylchiadau personol eithriadol lle bo achos i’w gyfeirio at Fwrdd Apêl, y gallai amgylchiadau o'r fath fod wedi cael effaith andwyol ar berfformiad y myfyriwr; 

Mewn apeliadau yn seiliedig ar y rhesymau hyn, rhaid i'r apelydd ddangos rheswm da pam na ellid hysbysu’r Bwrdd Arholi am amgylchiadau personol o'r fath cyn ei gyfarfod trwy gyflwyno Ffurflen Amgylchiadau Lliniarol. 

Er nad yw gweithdrefn Amgylchiadau Lliniarol y Brifysgol – o fis Medi 2025 ymlaen – yn ei gwneud yn ofynnol i fyfyrwyr ddarparu tystiolaeth gan drydydd parti ochr yn ochr â datganiad o’r amgylchiadau, bydd disgwyl i fyfyrwyr ddarparu tystiolaeth gan drydydd parti sy’n egluro pam na allent ymgysylltu â’r weithdrefn honno mewn modd amserol.

Lle gallai myfyriwr fod wedi rhoi gwybod i'r Bwrdd Arholi am amgylchiadau eithriadol cyn ei gyfarfod, ni ellir cyfeirio ar yr amgylchiadau hynny wedyn fel sail dros apêl.

ii. diffygion neu afreoleidd-dra wrth gynnal yr arholiadau neu yn y cyfarwyddiadau ysgrifenedig neu’r cyngor sy'n ymwneud â nhw, lle bo achos i’w gyfeirio at Fwrdd Apêl, y gallai diffygion, afreoleidd-dra neu gyngor o'r fath fod wedi cael effaith andwyol ar berfformiad y myfyriwr.
Ni dderbynnir apeliadau sy'n cwestiynu barn academaidd. Drwy hyn, golygir, lle mae apêl yn seiliedig ar gwestiynu'r marciau neu'r graddau a ddyfarnwyd gan arholwyr, y cytunwyd arnynt a'u cymeradwyo'n briodol gan Fwrdd Arholi, gwrthodir apêl o'r fath.
Bydd apeliadau’n cael eu cadw'n gyfrinachol ac eithrio lle:
i. mae angen datgelu'r apêl a'i chynnwys i staff sydd wedi'u hyfforddi'n briodol er mwyn bwrw ymlaen â’r apêl;
ii. rhaid cysylltu â staff y Brifysgol am wybodaeth neu sylwadau mewn perthynas â chynnwys yr apêl, er mwyn ymchwilio'n briodol i'r apêl;
iii. bernir y gallai fod pryderon am les uniongyrchol y myfyriwr, ac os felly gall Gwasanaethau’r Gofrestrfa ofyn i'r Tîm Lles yn Gwasanaethau Myfyrwyr gysylltu â'r myfyriwr i sefydlu a ellir darparu unrhyw gymorth;
iv. mae gwybodaeth yn yr apêl yn arwain at bryder diogelu mewn perthynas â'r myfyriwr neu rywun arall, ac os felly gofynnir am gyngor gan Arweinydd Diogelu'r Brifysgol.
Rhaid i fyfyrwyr gydsynio i'r uchod er mwyn cyflwyno cais am apêl.
Bydd canlyniadau apêl yn cael eu cofnodi er mwyn nodi tueddiadau a llywio adolygiad y Brifysgol o weithdrefnau, ond wrth rannu ystadegau’n fewnol, nid oes modd adnabod myfyrwyr unigol.
I gael rhagor o wybodaeth am Breifatrwydd Data, cyfeiriwch at Ddatganiad Preifatrwydd Data Prifysgol Metropolitan Caerdydd neu cysylltwch â'r Swyddog Gwybodaeth a Chydymffurfiaeth Data drwy e-bostio DataProtection@cardiffmet.ac.uk 
Trwy gyflwyno apêl, mae myfyrwyr yn cydsynio i'w cais a thystiolaeth ategol gael eu prosesu yn unol â'r uchod. Nodwch os nad yw myfyrwyr yn cydsynio ni fyddant yn gallu cyflwyno cais am apêl. 
Unwaith y derbynnir apêl gan Wasanaethau'r Gofrestrfa, anfonir cydnabyddiaeth o fewn 5 diwrnod gwaith fel arfer.
Bydd yr Is-Ganghellor (neu enwebai), yn gwrthod unrhyw apêl: 
i. sy’n seiliedig ar ffactorau a oedd yn hysbys i'r Bwrdd Arholi dan sylw pan benderfynwyd ar ganlyniad y myfyriwr;
ii. sy’n cyflwyno gwybodaeth yr oedd y myfyriwr yn gwybod amdani, ac y gallai’r myfyriwr fod wedi’i rhannu cyn cyfarfod y Bwrdd Arholi;
iii. nad yw'n darparu unrhyw dystiolaeth o ddiffygion neu afreoleidd-dra a allai fod wedi cael effaith andwyol ar berfformiad y myfyriwr.
Fel arfer mae'r holl ganlyniadau’n cael eu darparu o fewn wyth wythnos waith i’w derbyn.
Os yw apêl wedi ei gwrthod bydd llythyr canlyniad yn cael ei anfon at yr apelydd gan gynnwys esboniad am y penderfyniad. Os yw'r apelydd yn anfodlon â chanlyniad yr apêl, gall gychwyn y Cam Adolygu. Mae'r Cam Adolygu’n galluogi'r apelydd i ofyn am adolygiad o broses yr apêl academaidd ffurfiol i sicrhau bod gweithdrefnau priodol wedi’u dilyn a bod y penderfyniad a wnaed yn rhesymol. Er mwyn cychwyn hyn, rhaid i'r apelydd e-bostio aup@cardiffmet.ac.uk a chynnwys y rhesymau dros y cais am adolygiad, o fewn 14 diwrnod i ddyddiad yr hysbysiad o'r canlyniad, gan ailadrodd y sail dros yr apêl a'r canlyniadau a ddymunir.
Os yw’r Is-Ganghellor (neu enwebai) yn penderfynu bod achos i'w ystyried, bydd naill ai:
i. yn cael ei gyfeirio at Fwrdd Apelio. 
ii. yn cael ei gyfeirio at Gadeirydd y Bwrdd Apêl am benderfyniad gweithredol Cadeirydd. Ni fydd apêl yn cael ei gwrthod gan y Cadeirydd, yr unig benderfyniadau sydd ar gael fydd:
iii. cyfeirio'r achos yn ôl at y Bwrdd Arholi perthnasol i'w ystyried ymhellach;
iv. cyfeirio'r achos at Fwrdd Apêl llawn i'w benderfynu.

Fel arfer, bydd y Bwrdd Apêl yn cael ei gynnull o fewn ugain diwrnod gwaith i'w sefydlu gan yr Is-Ganghellor (neu enwebai).
Bydd Bwrdd Apêl, sy'n annibynnol ar yr achos sydd i'w adolygu, yn cynnwys:
- Enwebai’r Is-Ganghellor (Cadeirydd); 
- Dau uwch aelod o staff naill ai o'r Gwasanaethau Proffesiynol neu academyddion.
Bydd y Bwrdd Apêl yn cynnig gwrandawiad i'r apelydd ac yn unol â hynny bydd yn cael ei hysbysu ymlaen llaw o amser a dyddiad y cyfarfod. Gall aelod o staff academaidd, lles neu ymgynghorol Prifysgol Metropolitan Caerdydd, neu fyfyriwr neu swyddog Undeb y Myfyrwyr ddod gyda’r myfyriwr, ond nid ei gynrychioli ac nid unrhyw unigolyn arall. Ni all yr apelydd anfon person arall i'r Bwrdd Apêl yn ei le.
Gwahoddir yr Ysgol dan sylw i anfon cynrychiolydd i fynychu'r gwrandawiad ac, ar wahoddiad Cadeirydd y Bwrdd Apêl, i gyfrannu at y gwrandawiad. Yn unol â hynny, bydd yr Ysgol yn cael ei hysbysu ymlaen llaw o amser a dyddiad y cyfarfod a bydd copi o gais yr ymgeisydd am apêl yn cael ei ddarparu.
Rhoddir fformat arferol y trefniadau yn y Gweithdrefnau ar gyfer Cynnal Gwrandawiad Apêl.
Bydd y Bwrdd Apêl yn seilio ei benderfyniad ar y dystiolaeth o gyflwyniad yr apelydd ynghyd ag unrhyw dystiolaeth bellach y mae'n ei hystyried yn berthnasol.
Mae gan y Bwrdd Apêl yr awdurdod i wneud y naill neu'r llall o'r penderfyniadau canlynol:
i. gwrthod yr apêl ac nad oes camau pellach i’w cymryd;
ii. bod y mater yn cael ei gyfeirio'n ôl at y Bwrdd Arholi perthnasol, gydag argymhellion lle bo'n briodol.
Bydd canlyniad apêl yn cael ei gyfleu gan Wasanaethau'r Gofrestrfa i'r apelydd ac i Gadeirydd y Bwrdd Arholi o fewn pum diwrnod gwaith ar ôl cyfarfod y Bwrdd Apêl. Bydd adroddiad llawn gan gynnwys argymhellion neu gyngor lle bo hynny'n briodol, gyda'r holl ddogfennaeth ategol, yn cael ei anfon at Gadeirydd y Bwrdd Arholi i'w ystyried drwy Weithred y Cadeirydd.
Os mai'r penderfyniad yw gwrthod yr apêl, bydd Gwasanaethau’r Gofrestrfa yn hysbysu'r myfyriwr am y canlyniad a'r rhesymau dros y penderfyniad. Bydd penderfyniad y Bwrdd Apêl yn derfynol ac ni fydd trafodaeth ar benderfyniad y Bwrdd Apêl gyda'r apelydd nac unrhyw berson arall.
Pan fo apêl wedi'i chadarnhau a bod yr adroddiad llawn wedi'i anfon at Gadeirydd y Bwrdd Arholi, bydd y Cadeirydd ar ôl ystyried y dystiolaeth, yn cytuno i ddiwygio neu gadarnhau ei benderfyniad gwreiddiol. Bydd y Gwasanaethau’r Gofrestrfa yn hysbysu'r myfyriwr yn ysgrifenedig am benderfyniad y Bwrdd Arholi, a fydd yn derfynol, a'r rhesymau dros y penderfyniad. 
Os yw'r myfyriwr, yn dilyn apêl lwyddiannus, yn dal yn anfodlon â’r canlyniad, gall y myfyriwr ofyn am Lythyr Cwblhau Gweithdrefnau.

Apêl – Cam Adolygu

Gall apelydd gychwyn cam adolygu'r broses Apeliadau drwy gyflwyno manylion yn ysgrifenedig i Wasanaethau'r Gofrestrfa o fewn 14 diwrnod o ddyddiad yr hysbysiad o ganlyniad y Cam Ffurfiol. Rhaid cyflwyno hyn i aup@cardiffmet.ac.uk 
Mae cam Adolygu'r broses yn galluogi'r apelydd i ofyn am adolygiad o broses yr apêl academaidd ffurfiol i sicrhau bod gweithdrefnau priodol wedi’u dilyn a bod y penderfyniad a wnaed yn rhesymol. Ni allwch gyfeirio at resymau newydd na chyflwyno tystiolaeth newydd sylweddol ar y cam hwn oni bai bod rhesymau eithriadol oedd yn eich atal rhag eu datgelu'n gynharach. 
Bydd yr adolygiad yn cael ei gynnal o fewn 4 wythnos gwaith. Pan ddaw'r broses i ben, anfonir llythyr Cwblhau Gweithdrefnau at yr apelydd.
Cwblhau Gweithdrefnau
Yn unol â Deddf Addysg Uwch 2004 fel y'i diwygiwyd gan Ddeddf Hawliau Defnyddwyr 2015, dynodwyd Swyddfa'r Dyfarnwr Annibynnol ar gyfer Addysg Uwch (yr OIA) yn weithredwr cynllun annibynnol yng Nghymru ar gyfer adolygu cwynion myfyrwyr.
Unwaith y bydd holl weithdrefnau'r Brifysgol uchod wedi cael eu dilyn, gall ymgeisydd gyflwyno cwyn i'r OIA os nad yw'n fodlon â'r canlyniad. Rhaid cyflwyno unrhyw gŵyn o'r fath drwy anfon Ffurflen Cwyniom wedi'i chwblhau ynghyd â'r holl wybodaeth berthnasol i'r OIA o fewn deuddeg mis i'r dyddiad a nodir ar y "Llythyr Cwblhau Gweithdrefnau" gan y Brifysgol ar ôl cwblhau ei gweithdrefnau mewnol. Mae'r wybodaeth hon i’w gweld ar eu gwefan https://www.oiahe.org.uk

